บาทเปิด 32.67 บาทต่อดอลลาร์ อ่อนค่า
เงินบาทเปิดตลาด 32.67 บาทต่อดอลลาร์ อ่อนค่าหลังดอลล์แข็งค่า จากเงินเฟ้อสหรัฐสูงเกินคาดหนุนเฟดขึ้นดอกเบี้ย เร็วขึ้น
14 ก.ค. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.67 บาท/ดอลลาร์ อ่อนค่าจากปิดตลาดวานเย็นนี้ที่ระดับ 32.62 บาท/ดอลลาร์ เนื่องจากดอลลาร์แข็งค่าจากแรงซื้อในตลาดโลก หลังตัวเลขเงินเฟ้อของสหรัฐออกมาสูงกว่าที่ตลาดคาดกาณ์ไว้ต่อเนื่อง 3 เดือนแล้ว ทำให้ตลาดกังวลว่าธนาคารกลางสหรัฐ (เฟด) จะเร่งพิจารณาปรับขึ้นอัตราดอกเบี้ยเร็วขึ้น ส่วนปัจจัยเกี่ยวกับสถานการณ์โควิด-19 ในประเทศนั้นตลาดรับรู้ไปแล้ว และรอดูความคืบหน้าจากการออกมาตรการต่างๆ"บาทอ่อนค่าจากเย็นวานนี้แต่ก็ไม่มาก หลังเงินเฟ้อสหรัฐออกมาสูงเกินคาดสามเดือนติดต่อกัน จนตลาดกังวลว่าเฟดจะเร่งปรับขึ้นอัตราดอกเบี้ย ทำให้กลับมาถือครองดอลลาร์" นักบริหารเงิน กล่าวนักบริหารเงิน ประเมินกรอบการเคลื่อนไหวของเงินบาทในวันนี้ไว้ที่ 32.60 - 32.75 บาท/ดอลลาร์